Virallinen lehti nro C 117 , 16/04/1998 s. 0047



KIRJALLINEN KYSYMYS E-2689/97 komissiolle esittäjä(t): Klaus Rehder (PSE) (1. syyskuuta 1997) Aihe: Laidunmaista maksettavat palkkiot 1. Katsooko komissio voivansa Agenda 2000:n ansiosta ottaa käyttöön erityisen laidunmaista maksettavan palkkion? 2. Voidaanko komission mielestä tämä laidunmaista maksettava palkkio kattaa uudella lypsylehmistä maksettavalla 215 ecun suuruisella palkkiolla? 3. Millaisiin ympäristöperusteisiin (kannan enimmäiskoko jne.) tämä palkkio aiotaan mahdollisesti kytkeä? 4. Mitä varoja Euroopan unionin olisi hyödynnettävä ottaakseen tällaisen palkkion käyttöön yhteisössä? 5. Voivatko yksittäiset jäsenvaltiot maksaa tällaisia palkkioita erillisinä? Komission jäsenen Franz Fischlerin komission puolesta antama vastaus (25. syyskuuta 1997) 1. Agenda 2000 -tiedonannossaan komissio esitti maito- ja naudanliha-alaan liittyvien hinnanalennusten kompensoimista pääluvun mukaan maksettavilla tuilla. Laidunpalkkion etuna olisi yksinkertaisuus, ja sen käyttöä on arvioitu perusteellisesti. Laidunpalkkioihin siirtyminen merkitsisi kuitenkin häiriöitä täytäntöönpanovaiheessa etenkin siksi, että tilastolliset pohjatiedot ovat epävarmoja verrattuna päälukuun perustuvaan tukijärjestelmään, joka on jo osoittautunut käyttökelpoiseksi. Komission ehdottaman, pääluvun mukaan maksettavan tuen yhteydessä säilyvät kuitenkin pinta-alan ja eläintiheyden välillä todettu yhteys. Komissio on lisäksi esittänyt erilaisten laajaperäistämistä suosivien järjestelmien ottamista käyttöön niiden tehokkuuden lisäämiseksi. Ehdotukset epäsuotuisiin alueisiin liittyvien ympäristönäkökohtien ottamiseksi huomioon sekä maatalouden ympäristönsuojeluun liittyvien toimenpiteiden tehostaminen ja laajentaminen ovat myös tärkeitä seikkoja edistettäessä laajaperäiseen maataloustuotantoon liittyviä käytäntöjä. 2. Komissio esittää, että otetaan käyttöön lypsylehmistä maksettava 215 ecun palkkio, joka muodostuu naudanlihapalkkiosta ja maitopalkkiosta. Agenda 2000 -tiedonannon mukaan sitä ei makseta laidunpalkkion muodossa. 3. Koska laidunpalkkion käyttöönottoa koskevaa esitystä ei ole tehty, ei myöskään ole määritelty ympäristöön liittyviä perusteita. Epäsuotuisilla alueilla nykyisin maksettava hehtaarituki on yhteydessä eläintiheyteen. Komissio on esittänyt asiaa koskevan tukiohjelman muuttamista vähitellen perusvälineeksi pitääkseen yllä ja edistääkseen vain vähän tuotantopanoksia vaativia maataloustuotannon muotoja. Lisäksi tehostetaan maatalouden ympäristönsuojelutoimenpiteitä, joihin liittyen voidaan laidunpalkkioita maksaa rajoitetusti ympäristön kannalta hyödyllisten palvelujen tuottamisesta maanviljelijöille aiheutuvien ylimääräisten kustannusten korvaamiseksi. Naudanliha-alalla komissio pyrkii parantamaan laajaperäistämiseen rohkaisevia kannustimia ilman, että tuen kokonaismäärää merkittävästi muutetaan. 4. Yhteinäismarkkinajärjestelyjen uudistuksiin perustuva ja Agenda 2000 -tiedonannossa ehdotettu suora tulotuki rahoitetaan Euroopan maatalouden ohjaus- ja tukirahaston tukiosastosta. 5. Vaikka komission esityksen mukaan jäsenvaltiot voivat ottaa käyttöön yhteisten sääntöjen mukaisesti erilaisia suoraa tukea koskevia perusteita, ei esityksessä mainita kansallisia tai alueellisia laidunpalkkioita. Olisi ilmeisesti mahdollista sallia jäsenvaltioille laidunpinta-alan mukaan maksettavan tuen laajempi käyttö kahden yhteisrahoitetun ohjelman eli epäsuotuisiin alueisiin liittyvän ohjelman ja maataloutta koskevan ympäristöohjelman yhteydessä.